猜包剪揼

猜包剪揼或者叫猜呈尋係種零和、訊息不完全、冇「純對策納殊平衡點」嘅遊戲。本身係兩人遊戲，亦可以推廣成多人遊戲。
包即係paper，剪即係scissors，而揼就係rock。

包剪揼亦都創造成漢堡包呢個遊戲，輸咗嘅人將隻手疊埋，淨返最後一隻手嗰個人就用隻手拍落去啲手到，啲人就要縮開隻手，唔夠快嘅人就會俾人拍到。

本字
有指「包剪揼」嘅本字係包剪䂿。䂿字個音係達合切，dap6。《正字通》「以腳踏碓舂米曰䂿」，呢句嘢話用腳踩個槌去舂米就叫做䂿。啲人平時講嘅䂿石仔就係呢個䂿。亦可能係包剪𢱕。「猜呈尋」可能係本字猜澄鋹。亦有理論指「呈尋」係「秤沉」變音，而「秤」指「秤砣」。

口令
粵語文化中「包剪揼」遊戲嘅最慣常口令為「呈沉磨較叉燒包，老鼠唔食香口膠，要食豆沙包」。當中每分句配合一個出拳回合，合成「三盤兩勝最公平」。亦有講成「呈沉磨較叉燒包，老鼠唔食豆沙包」的兩盤組合。

玩法 
各玩者同時出招。

招式有三種：包、剪、揼。

包贏揼，揼贏剪，剪贏包，相同就打和。

兩人對決 
數一二三、「包剪揼」或者唸「程尋磨較叉燒包」，講最後一個字嗰時兩人一齊出、如果打和就再猜，直到分出勝負。

多人嘅玩法 
好多人猜嘅時侯，以出同招為一組。包剪揼都有就要再猜，直至出現兩組。有下面嘅情況：
 一個人直接贏出嘅；
 一個人直接輸嘅；
 一組直接贏或者輸。
除咗第一種情況，其他要再猜。不過，人越多越大，時間越長。有人用多入小出先做淘汰。

加埋「多入小出」嘅玩法 
 先用多入小出篩人。原則係包剪揼3組中最少人數嘅兩組先出局，兩組人數相同用兩人對決嘅規則：
 例1：三個出包，兩個出剪，一個出揼，出剪同出揼嘅係小出，要走，出包三位再來；
 例2：兩個出包，兩個出剪，一個出揼，出揼嘅係小出，出包同出剪嘅人數一樣，剪贏包，出剪兩位再來；
 例3：三個出包，三個出剪，三個出揼，無小出，出包剪揼人數一樣，打和，所有人再來。
 或者，亦有最少人數嘅一組先出局，再猜。
 或者，猜「包揼多入小出」，即只出包同揼，多嗰邊贏，人數相同嘅時候再猜。

彈弓手 
出彈弓手即一方等見到對手出招之後變招，係一種茅招。

攷

遊戲
博弈論